
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS 2011 METŲ BIUDŽETO TVIRTINIMO

2011 m. vasario 23 d. Nr. T-30
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 str. 2 d. 15 p., 51 str. 1 d., Biudžeto sandaros įstatymo (Žin., 1990, Nr. 24-596; 2004, Nr. 4-47) 21, 25, 26 str. 4 ir 5 d. ir 2011 metų valstybės biudžeto ir savivaldybių biudžetų finansinių rodiklių patvirtinimo įstatymo (Žin., 2010, Nr. 151 -7712) 2, 3, 4, 12 ir 14 str.,  n u s p r e n d ž i a :


1. Patvirtinti rajono savivaldybės 2011 metų biudžetą (toliau – savivaldybės biudžetas):  81853,283 tūkst. Lt pajamų, iš to skaičiaus 6000,546 tūkst. Lt einamosios sąskaitos likučių 2011 metų išlaidoms dengti, 84273,283 tūkst. Lt išlaidų ir 1386,954 tūkst. Lt kasos apyvartinių lėšų pagal 1, 2, 3, 4 ir 5 priedus (pridedama).


2.  Patvirtinti 2420,0 tūkst. Lt rajono savivaldybės biudžeto deficitą. 


3. Patvirtinti rajono savivaldybės 2011 metų aplinkos apsaugos rėmimo specialiosios programos sąmatą pagal 6 priedą (pridedama).


4. Patvirtinti rajono savivaldybės privatizavimo fondo lėšų 2011 metų sąmatą pagal 7 priedą (pridedama).


5. Nustatyti, jog rajono savivaldybės taryba perskirsto mokinio krepšelio lėšas tarp mokyklų dėl pasikeitusio sutartinio mokinių skaičiaus pagal rugsėjo 1 dienos duomenis.


6. Nustatyti, jog savivaldybė 6 procentus mokinio krepšeliui skirtų lėšų savo nustatyta tvarka naudoja:


6.1. pedagoginei ir psichologinei pagalbai organizuoti;


6.2. brandos egzaminams organizuoti ir vykdyti;


6.3. bendrąjį lavinimą teikiančių mokyklų išorės auditui organizuoti;


6.4. profesinės linkmės moduliams neformaliojo švietimo mokyklose finansuoti;


6.5. pedagoginių darbuotojų tarifinių atlygių koeficientų skirtumams išlyginti bendrąjį lavinimą ir priešmokyklinį ugdymą teikiančiose mokyklose;


6.6. bendrojo lavinimo ir priešmokyklinio ugdymo paslaugų prieinamumui užtikrinti;


6.7. neformaliam švietimui, papildančiam bendrąsias pradinio, pagrindinio ir vidurinio ugdymo programas.


7. Nustatyti šiuos savivaldybės skolinimosi limitus:


7.1. savivaldybės skola negali viršyti 40 procentų patvirtintų savivaldybės pajamų, neįskaitant iš valstybės biudžeto savivaldybei skiriamų specialiųjų tikslinių dotacijų ir valstybės biudžetui grąžinamos bendrosios dotacijos kompensacijos.


7.2. metinio savivaldybės grynojo skolinimosi suma negali viršyti 20 procentų, iš jų metinio trumpalaikio skolinimosi suma – 10 procentų patvirtintų 2011 metų savivaldybės biudžeto pajamų (neįskaitant iš valstybės biudžeto savivaldybei skiriamų specialiųjų tikslinių dotacijų ir valstybės biudžetui grąžinamos bendrosios dotacijos kompensacijos).


7.3. grąžintina kalendoriniais metais savivaldybės paskolų ir palūkanų bei su paskolų ėmimu susijusių įmokų suma negali viršyti 15 procentų patvirtintų 2011 metų savivaldybės biudžeto pajamų (neįskaitant iš valstybės biudžeto savivaldybei skiriamų specialiųjų tikslinių dotacijų ir valstybės biudžetui grąžinamos bendrosios dotacijos kompensacijos).


7.4. savivaldybės garantijų limitas negali viršyti 10 procentų patvirtintų 2011 metų savivaldybės biudžeto pajamų (neįskaitant iš valstybės biudžeto savivaldybei skiriamų specialiųjų tikslinių dotacijų ir valstybės biudžetui grąžinamos bendrosios dotacijos kompensacijos).


8. Nustatyti, jog valstybės biudžeto bendrosios dotacijos kompensaciją naudoja savivaldybės administracija savarankiškų funkcijų vykdymui.


9. Įpareigoti biudžetinių įstaigų vadovus:


9.1. savivaldybės biudžeto išlaidas vykdyti patvirtintų asignavimų ribose;


9.2. 2011 metų sausio 1 dienai esantį kreditorinį įsiskolinimą už suteiktas paslaugas, atliktus darbus ir įsigytas prekes  2 ir 3  priedo skiltyje „2010 m. skola“, apmokėti iki 2011 metų kovo 15 d.;


9.3. patvirtinus rajono savivaldybės biudžetą, patvirtintas savivaldybės biudžeto sąmatas per 5 dienas pateikti savivaldybės administracijos Biudžeto ir turto skyriui.


10. Įpareigoti savivaldybės administracijos direktorių:


10.1. savivaldybės administracijos direktoriaus rezervo lėšas skirstyti pagal savivaldybės tarybos nustatytą tvarką;


10.2. skiriant lėšas ūkio subjektui, kuris nėra biudžetinė įstaiga, savivaldybės tarybos nustatyta tvarka pasirašyti lėšų naudojimo sutartį.


11. Įpareigoti savivaldybės administracijos Centralizuotos buhalterijos skyrių:


11.1. pagal patvirtintas sąmatas ir pateiktas lėšų gavimo paraiškas finansuoti savivaldybės administracijos struktūrinius teritorinius padalinius – seniūnijas;

11.2. vykdyti programas: Mokymosi visą gyvenimą ir sporto (kodas 01),  Regioninės plėtros ir bendruomeninių iniciatyvų (kodas 04), Jaunimo ir nevyriausybinių organizacijų (kodas 05), Kultūros plėtros (kodas 06), Savivaldybės veiklos pagrindinių funkcijų (kodas 07), Darbo rinkos politikos rengimo ir įgyvendinimo (kodas 08), Verslo plėtros ir turizmo (kodas 09), Žemės ūkio plėtros (kodas 11), Švarios, sveikos aplinkos ir energijos taupymo (kodas 12), Socialinės apsaugos (kodas 13), Sveikatos apsaugos (kodas 14).
12. Įpareigoti programų koordinatorius:


12.1. parengti ir savivaldybės administracijos direktoriaus įsakymu patvirtinti programų vykdytojų sąrašus su jiems priskirtais asignavimais;


12.2. pagal patvirtintas sąmatas parengti programų vykdytojų finansavimo sutartis.


13. Įpareigoti savivaldybės administracijos Biudžeto ir turto skyrių: 


13.1. pagal patvirtintas sąmatas ir pateiktas lėšų gavimo paraiškas finansuoti savivaldybės biudžetines įstaigas;


13.2. paskolų gavimo sutartyse nustatytais mokėjimo terminais grąžinti paskolas, mokėti palūkanas bei vykdyti kitose sutartyse numatytus finansinius įsipareigojimus.


14. Nustatyti, jog rajono biudžeto asignavimų valdytojai atsakingi už programų vykdymą, programų sąmatų sudarymą ir vykdymą neviršijant patvirtintų asignavimų sumų, už paskirtų asignavimų efektyvų, atitinkantį programoje nustatytus tikslus ir rezultatyvų naudojimą.
Meras 




                    Juozas Bertašius 

